KIRJALLINEN KYSYMYS E-1389/03 esittäjä(t): Elly Plooij-van Gorsel (ELDR) komissiolle. Puhelinten salakuuntelu.



Virallinen lehti nro 268 E , 07/11/2003 s. 0195 - 0196



KIRJALLINEN KYSYMYS E-1389/03 esittäjä(t): Elly Plooij-van Gorsel (ELDR) komissiolle (15. huhtikuuta 2003) Aihe: Puhelinten salakuuntelu Kaksi viikkoa sitten paljastui, että Justus Lipsius -rakennuksesta oli löytynyt salakuuntelulaitteita. Ei tiedetä, kuka laitteet oli asentanut ja koska ne oli asennettu. On mahdollista, että salakuuntelulaitteet olisi asennettu jo rakennusvaiheessa. Asia on erittäin huolestuttava ja voi vaarantaa unionin taloudelliset ja poliittiset edut. Salakuuntelulaitteita on paljastunut vain neuvostossa, sillä siellä on vastikään aloittanut toimintansa uusi turvallisuusyksikkö, jolla on käytössään pitkälle kehitetty elektroninen laitteisto. 1. Onko komissio tietoinen asiasta? 2. Onko komission mielestä mahdollista, että vastaavanlaisia laitteita olisi myös sen omissa rakennuksissa? 3. Onko komissiolla käytössään laitteistoa, jolla voisi päästä salakuuntelulaitteiden jäljille? On mahdollista, että myös komissiossa kuunnellaan salaa luottamuksellisia tietoja ja vaarannetaan siten unionin taloudelliset ja poliittiset edut. Mihin konkreettisiin toimiin komissio aikoo ryhtyä estääkseen salakuuntelun omissa rakennuksissaan? Kuinka nopeasti komissio aikoo ryhtyä toimiin? Neil Kinnockin komission puolesta antama vastaus (27. toukokuuta 2003) 1. Kyllä, komission turvallisuusyksiköille kerrottiin neuvoston tilanteesta, ja ne toimivat neuvoston turvallisuusyksiköiden kanssa yhteistyössä teknisessä tutkinnassa. Arvoisa parlamentin jäsen ymmärtänee, ettei asiasta voida kertoa muita yksityiskohtia, sillä sitä tutkitaan parhaillaan. 2. Kattava ja täydellinen suojautuminen salakuuntelua vastaan vaikuttaa teknisesti mahdottomalta missä tahansa hallintolaitoksessa, joka on yhtä suuri ja avoin kuin komissio. Suojautumisen hyväksyttävän tason varmistamiseksi ponnistellaan kuitenkin edelleen, ja komission lähestymistapaan turvata arkaluonteisten tietojen luottamuksellisuus sisältyvät muun muassa seuraavat seikat: a) tiedotetaan komission henkilöstölle riskeistä, jotka liittyvät salakuunteluun ja arkaluonteisten asiakirjojen luvattomaan käyttöön; b) yksilöidään, mitkä tiedot vaativat suojaamista, ja luokitellaan ne tämän mukaan; ja c) estetään tällaisen tiedon välittäminen turvattomissa ympäristöissä ja turvattomia tietoliikennekanavia käyttäen. 3. Komissiolla on laitteistoa salakuunteluvälineiden paljastamiseksi, ja joitakin laitteita lainattiinkin neuvoston turvallisuusyksikölle sen avustamiseksi ensimmäisessä kohdassa mainitussa tutkinnassa. Salassapidettävän tiedon käsittely komissiossa kuuluu komission päätöksen C(2001) 3031(1) soveltamisalaan. Säännöt ovat samat kuin jäsenvaltioissa, Pohjois-Atlantin liitossa (NATO) ja neuvostossa. Päätöksen mukaan salassapidettävän tiedon suojaaminen vaatii useita turvatoimia, joihin sisältyvät muun muassa turva-alueet, joissa salassapidettävää tietoa voidaan käsitellä. Näihin turvatoimiin sisältyvät tekniset tarkastukset salakuuntelulaitteiden paljastamiseksi. Teknisiä tarkastuksia tehdään tavanomaisten turvallisuuskäytänteiden mukaisesti varsinaisesta uhasta ja luottamuksellisuudesta riippuen päätöksen C(2001) 3031 mukaisesti, jos tämä katsotaan tarpeelliseksi jossakin tietyssä tilanteessa. Komission, neuvoston tai NATO:n kaltaisten kansainvälisten järjestöjen toimintaperiaatteena huoneiden tarkastamisessa on tutkia sellaiset tilat, joissa käsitellään säännöllisesti tietoja, joiden turvaluokitus on EU SECRET tai sitä ylempi. Edellä mainitulla komission päätöksellä turvallisuudesta vastaavalle komission linjalle on annettu vastuu tällaisten toimenpiteiden toteuttamisesta, ja sillä on tätä varten tarvittavat laitteet. (1) EYVL L 317, 3.12.2001.